NARVACAN, Ilocos Sur – Maysa a negosiante iti merkado publiko ditoy ti napukawan iti P8,000.00 a mapapati a linibas nga innala ti di am-ammo a kustomer.
Nabigbig ti biktima a ni Corazon Zoleta, 47, ken agnaed iti barangay Lungog iti daytoy met laeng nga ili.
Iti pulongna iti pulisia, kinuna ti biktima a naglaon ti walletna iti P8,000 ken nakakabil daytoy iti drawer iti uneg iti puestona iti tiendaan publiko ditoy.
Mapapati a natakaw ti kuarta ti biktima iti apagbiit nga iruruarna iti puestona.
Kabayatanna, maysa a lalaki ti nabagsol iti sanguanan ti inana idiay barangay Turod, daytoy nga ili.
Nainaganan ti biktima a ni Charlie Peralta, 40 , ken ti suspek a ni Marcos Reyes, 42, agpada nga agnaed iti nasao a barangay.
Iti inisial nga inbestigasion ti pulis, naammuan a magmagna ti biktima ken ti inana iti medio nasipnget a paset ti kalsada idi kellaat a nagparang ti suspek ket binagsolna ti biktima iti di ammo a rason.
Naitaray ti biktima iti Central Ilocos Sur District Hospital ngem naiyalis iti Gabriela Silang General Hospital gapu iti kinakaro ti sugatna.
Mapapati nga imon ti motibo ti pammagkong.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn